khistorydata/jeongjo-sjw-relations huggingface dataset:
정조 11년 · 목
禮曹啓言卽接明陵參奉所報則仁元王后陵上曲墻二十五尺頹圮云請令本曹郞廳進去奉審後稟處敎以承旨進去奉審待晴卽爲修改
정조 11년 · 강
永禧殿慰安祭命以初一日設行
정조 11년 · 목
禮曹啓言卽接永禧殿令所報則正殿南邊內墻六間潰決神門左邊內墻三間頹圮云請慰安祭不卜日設行故有是命
정조 11년 · 강
景慕宮展拜命以明日爲之
정조 11년 · 목
今朔尙未展拜故也○敎曰雨勢如此明日展拜時設布帳置之待令當次大將只率入番前排除旗鼓把立出番軍校切勿待令事分付該將臣禁軍三十人內吹只人番挾輦軍三十名爲之餘皆置之
정조 11년 · 강
以李時秀朴天衡爲承旨柳孟養李殷模爲校理李鼎德李顯靖爲副校理李東稷爲修撰尹光普洪樂貞爲副修撰前望也
정조 11년 · 강
分遣承旨詣禜祭受香所奉審摘奸
정조 11년 · 강
罷承旨洪仁浩兵曹參知柳誼職
정조 11년 · 목
因兵曹省記誤書敎曰有此駭擧奏御之體固如是乎捧納承旨罷職入直兵曹堂上亦爲罷職承旨兵曹堂上前望單子入之待下批牌招入直
정조 11년 · 강
以洪文泳爲承旨前望也
정조 11년 · 목
政院啓言明日展拜時承旨當爲備員而承旨權▣朴天行李惠祚曺允大俱以禜祭獻官進去合有變通之道敎以幷許遞口傳付軍職政官牌招開政差出○以沈有鎭洪秉纉李亨元爲承旨徐鼎修爲吏曹參議
정조 11년 · 강
命集成門宮墻頹圮處勿爲把守
정조 11년 · 목
兵曹以集成門北邊宮墻二間許因雨頹圮啓敎曰此是內宮墻不把亦無妨晝則宣傳官與該所衛將巡審夜則自有更巡衛將部將申飭巡察以除軍兵沾濕之勞苦
정조 11년 · 목
因水標單子敎曰在前則水標這這書入近日稀闊莫甚考之謄錄勤慢可知此後嚴飭
정조 11년 · 강
命頹壓民戶恤典分等題給
정조 11년 · 목
因京兆民家頹壓別單有是命○賑廳啓言民家頹壓東部二十九戶中部二戶南部十六戶北部四戶每戶恤典各錢二兩題給
정조 11년 · 강
設禜祭于四門獻官興仁之門朴天行崇禮門權▣敦義門曺允大肅靖門李惠祚
정조 11년 · 목
具翼善冠袞龍袍乘輿出協陽門由月覲門入逌覲門至齋室門外降輿入齋室仍詣版位行禮訖乘輿出日瞻門由逌覲門入月覲門由協陽門還內
정조 11년 · 강
以李在學李邦榮爲承旨前望也
정조 11년 · 강
飭關北諸處願堂修葺蠲役
정조 11년 · 목
咸鏡監司鄭民始以願堂諸處紀實事蹟及藏奉物種謄書上送啓敎曰封進生梨特爲除之以紓僧力莫重需用猶如是蠲減則外此營邑貽弊之端無論若大若小卽竝頉給奴婢鹽盆等可頉者亦卽頉給事分付該道及京司生梨如用於享需從便貿用事分付別差處此蓋爲本寺所係莫重凡於守護之節必欲恪勤也道伯知悉此意嚴飭安邊府修葺堂宇募入僧徒期於復舊觀國初御製奉安處肅廟朝先朝御製御筆奉安處亦令地方官奉審修補形止追後使之報來後狀聞咸興歸州寺永興地興寺亦令修葺蠲役歸州寺有國初聖蹟又有聖祖下敎令道伯奉審聖蹟如有讀書堂堂宇之尙在者圖形上送事一體分付該道
정조 11년 · 목
刑曹以中和府殺獄罪人鄭致景査啓啓言致景與金禮集初因醉呶便同戲劇終加拳踢遂成殺越外無磕擦何以知內傷之症下有贅肉未必爲蹴損之驗罪疑惟輕恐合參恕敎曰兩人醉鬪互相顚擠則鄕將之分雖嚴强弱之別雖殊致景決無俛首受打之理揮却之際或踏或蹴事勢固然禮集致命之後共鬪之致景焉逭償命之律但殺獄決折之法無出於實因與詞證此獄則以實因也則仰合面及渾身無一被打之痕損而口眼開穀道流汁之症宛合喫酒食醉飽之文以詞證也則李時明李光赫吳中采金老郞卞里等俱爲屍親邊人而皆以只見致景之被打於禮集未見致景之打禮集一辭納招始明中采刑至六次牢守前說此可見致景不犯手之明證且以事理推之野中之宿醉迷神家間之大哭驚心扶到菜幕飮水數升則雖非被毆之人時當暑月中喝死中酒死亦非異事向因其妻之鳴錚特令更覈矣今觀査案及本曹回啓皆置罪疑之科朝家於此亦何必靳持致景卽爲決配事分付又啓言長興府殺獄罪人金占東獄事得奉之死由於李廣平已平兄弟廣平等之死由於得奉弟占東實因旣明詞證俱備道臣所引復讎傳生之論恐或失當請令道臣嚴訊取服敎曰行一檢而成兩獄屍親元犯互相主客此誠前後獄案之初見者參其情犯究以事理則已平之死藉曰償得奉之命廣平之死獨不幾於浪死乎以已平而償得奉之命則以占東而償廣平之命在法宜然卿曹讞語可見分晣之中窾初欲依此判決以洩一死之冤更思之以弟而復兄之讎方其驚遑憤痛之際雖讀書士夫難責處置之得當況原初起鬧也廣平亦未嘗不參涉則縳弟幷兄容或無怪且縳來之時德來春同結黨齊進則廣平兄弟又未必盡縛於占東之手執此傅生不害爲原情之論占東加刑定配此獄決折當參看兩案而得奉文案初檢官則曰別件修報云云而題送之前道伯錄啓之時道伯俱無一言皀白本獄雖不成獄獄情亦幾盡現於此案中而得奉傷處之緊歇終無以憑知揆以獄情疏漏甚矣前後道伯竝推考又啓言南平縣殺獄罪人朴黃連獄事毆打其姪婦梁召史致斃以檢狀中傷處狼藉服毒時參證甚明其死之由打由毒實難臆決請上裁敎曰一筇之杖痕初不彷彿兩檢之釵色略有變動則未可謂之非服毒伊被打且訓誨子姪父叔之常事假使梁女之死不由於砒礵而由於黃連猶子之間固未可遽議償命況黃連之投杖童婢之招糢糊彔豆之制毒山僧之證丁寧由前由後足有原恕之端黃連亦爲參酌定配又啓言鎭安縣殺獄罪人卞德金獄事毆打行乞人金哥致死而若以先犯爲首則林奉己是己若以重踢爲首則德金是己兩犯之中當定一人爲首請令道臣指一取眼敎曰四漢打一人至於致命行兇之時無他證參未能分下手之孰先孰後孰重孰輕則歸之衆毆可也歸之戲殺可也而此獄足踢者林奉己也繼而猛杖者卞德金也兩漢之中一當償命林則以年幼而先配卞則曰年壯也非罪三尺之律將無所施行乞之類東西糾結小則却奪人大則殺越人此不嚴法而重繩則繼此遊丐之戕害平民將不勝支當弱肉强食云云誠非過慮依前訊推在所不已而道啓旣置惟輕有難遙度一番更査亦合審克之義第於已發配外諸干連中拈出疑端親執詳査指一決處事分付又啓言靈嚴郡殺獄罪人千業奉獄事崔得明病臥之時明言被踢之由死後痕損之現果在致命之處此獄元犯非渠伊誰請令道臣嚴訊取服敎曰屍悵中微浮微硬雖不可謂痕損之狼籍而業奉猛踢之說非但屍親聞而傳之摘奸之刑吏分明指告則此最明證夫常漢血氣之憤未有甚於失耦文千鬪詰之際得明以姻婭不干之人妄論是非至擧先累則移怒逞憤勢所必至業奉癸同之中烏可免此獄元犯乎至於八十里來往十二日延拖俱未足爲稱冤之端今雖更覈要不出於業奉兄弟只佑死者之言以洩其冤亦無所不可業奉連加同推期於取服
정조 11년 · 강
兵曹參議李奎緯上疏賜批
정조 11년 · 목
疏略曰嗚呼昨年凶禍何忍仰喩五月之變九月之喪此豈天命寔人之爲也自古何國無賊何世無讎而慘毒殘忍曾有如吾國君臣今日讎賊者否讎賤如此而誅討未行悠悠蒼天此何世也仍念臣策名立朝今爲二十五年若夫平生愆殃無非自作疾惡之腸兼以過激之論積忤一世仇多與少群飛之刺想無日月之不燭者而殿下所以曲庇臣身軫念臣家者直是生死而肉骨臣投有北點檢罪過尤悔多端慚懼交中臣竊妄度聖上㦖臣麤厲之性氣屢罹世故故必欲矯揉鎔化俾就穀律更勿入於大戾第念學問工少氣質用多呂氏一日變化之功何可能也縱令能之自覺精銳已盡譬如殘暉受用幾何亡羊補牢恐無及事靜言念是耿耿自悼雷雨之解冠佩入關江山故國所至如歸不意恩批以臣爲騎省佐貳聞命驚惶叩謝是急蒼黃祗肅而因此蹲冒非所可論臣之不可復廁榮途者有三事其一待罪谷山府時上疏事也一趙尙鎭査啓也一洪秀輔疏語也臣於榮賊自其幼小豈不知悖妄之性無禮之行而只以甲乙年間輔翼吾君之功闊略百事眞心愛重眞心倚仗自是錯料爲以保護吾君之地不可無國榮時在深峽忽聞宿衛所撤罷之報昏黑鈍懦之見不識裏面陰兇情節而只覩外形憂慮滿心果上出位之言乃以精忠大節等語極口奬詡及夫賊情綻露之後臣惶愧憤痛雖欲噬臍何可及也然是時臣心只在於宿衛一事而已故臣疏有國事朝議使勿與知之語且初呈之本有曰國榮不可置於宿衛則請以扈衛三大將輪直宿衛疏到喉院以有錯誤處還下送始知三廳爲一大將宿衛非可獨任者故遂削是句卽此而臣心之所在可知然不能逆覩奸萌炳幾先討而乃及爲此疏則是臣之罪耳此不可復進者也谷山鄕禮錢人已私用之說伊時判付區別已昭今何更卞而我朝所嚴者贓律士夫所重者名檢未論事之虛實彼旣以汚衊加臣臣之名檢已傷此不可復進者也洪秀輔疏語臣向陳爰辭至承嚴譴今安敢提說哉惟其使人不堪安受者卽是移接於深峽別區四字也苟使臣爲吾君血誠早有固人義形于色如汲直仇牧則人雖欲殺臣焉敢以如此之說加之哉此臣所以自反而悼不可復進者也伏願先勘臣罪仍命選部永刊臣名於朝籍焉批以自引三件罪上款事予獨知之俱在前後筵話勿辭察職
정조 11년 · 강
校理李殷模陳疏討逆賜例批
정조 11년 · 강
命頹壓民家恤典卽爲擧行
정조 11년 · 목
賑廳啓言民家頹壓中部五戶南部二十八戶西部三十四戶東部三戶北部三十五戶每戶恤典各錢二兩分給其中殘獨十八戶各加給空石十立北部良女全召史西部幼學全德恒女兒頹壓致斃各恤典布一疋錢二兩考例題給
정조 11년 · 강
行仲朔大祭于景慕宮初獻官鄭昌聖亞獻官尹師國終獻官李時秀執禮李太亨大祝吳泰賢
정조 11년 · 강
召見大臣備堂于熙政堂
정조 11년 · 목
左議政李在協啓言昨日動駕時諸大臣會坐依幕三軍門以初嚴啓下來告於各營都提調過數時後又以初嚴啓下來告故各其軍門使之査問棍治矣今始得聞禁軍陣先自騷動致有傳訛之擧云請當該禁軍別將削職從之又啓言太學掛書實是前古所未有之變怪向因領相筵奏旣有令捕廳譏詗之命而今已屢月尙無究竟請左右捕將一倂罷職敎以許久待之今筵不得不提敎矣寧有如許紀綱罷職猶屬薄勘幷施不敍之典捕校等亦令兵判嚴棍懲勵又啓言有司堂上徐有隣所啓以爲湖南戰船木釘朔數太近斧斤相尋前左水使姜五成狀請遵用嶺制代以鐵釘昔之三十六朔改槊今爲八十四朔通計四年之間所得爲萬餘株先行於左水營所屬而行之數年措置諸節已就頭緖云又令右沿倣用此例仍爲遍行畿湖則松板裨益無大於此云批旨有更考文跡後日次對稟處之命矣領相頃筵旣有陳達而已試之明驗如此今無更考文跡之事請依所啓施行之意分付從之○右議政兪彥鎬啓言向日專經武臣試射時臣以分所命官進去矣合榜修正時分所諸考官亦宜同參榜目入啓後退去道理當然而臣爲出榜退坐北所則諸考官已皆徑還有纔出闕門者再次往復終不入來請其時徑還諸試官幷推考從之○禮曹判書徐有隣啓言卽見咸鏡監司鄭民始文移則本道三處碑役今方次第經始而石材正鍊碑文刻出不可以鄕匠使役京中石手二名刻手二三名以善手下送爲言道內其無善手可知石手二名刻手三名請趁期下送從之○吏曹判書尹蓍東啓言今朔當爲儲窠郡守以上窠雖非啓請邑限都政前以限滿守令勿拘純望通瀜備擬以爲次次遷轉之地而口傳政事一體擧行已成近例請依此爲之從之又啓言今番都政應遷之人將至二十餘窠實有虛司果多出之慮而諸司自辟中多有承傳之人如有遷轉之事則俾以在職者差代以爲儲窠之地從之○知義禁李在簡啓言大逆不道罪人洋海母阿只連椒島爲婢弟錦得富寧爲奴妹福惠雲山爲婢淑惠陽德爲婢祖正中年九十免坐謀逆同參罪人漢敬父溪淸緣坐處絞母溪佑長鬐爲婢謀逆同參罪人泰守弟就成熊川爲奴妻處女丹城爲婢大逆不道罪人匡運兄興運珍島爲奴侄程萬鏡城安置自本府草記而尙未批下滯囚於各道邑獄非但大關法綱貽弊民邑不少何以爲之敎以竝令擧行○承旨李亨元啓言禁衛大將徐有大以捕將事罷職不敍矣將兵之任不可無總察之人何以爲之敎以都提調總察又啓言在前如此之時有都提調命招之例有從事官發牌聽傳敎之例何以爲之敎以從事官發牌聽傳敎又以捕將權察何以爲之啓敎以訓御將兼察
정조 11년 · 목
敎曰筵中亦已提諭前捕將李漢昌等事尙今連啓殆無意義凡事有次序輕重名以官師之規與逆屬及雜犯重罪竝在不得遷動之列寧有如許臺體乎近曰行公臺諫幷從重推考原啓斯速出場無或如前推托之意申飭○大司諫洪明浩正言宋民載崔烜避嫌啓言伏見傳敎下者以李漢昌趙圭鎭連啓事有近日行公臺諫重推之命臣相顧愕貽繼以恧縮也噫毋連婢口招則盤詰根因關係何如而妄加酷刑以至往斃究竟路絕至登臺啓則臣等之不得遽停非敢出於推托之意也今於誨責之下聚首失圖請遞臣等之職批以勿辭亦勿退待
정조 11년 · 강
飭守禦使金鍾秀將毋上來
정조 11년 · 목
敎曰言不可不信將任外不欲責之以職務以開其將來看護之路此雖閑局不可不示意行工曹判書金鍾秀許遞前望單子入之待下批牌招老人筋力足以上來已聞於兩大臣大臣亦當勸其將來而仍令地方官存問從近給馬治送事下諭京畿監司又敎曰以國體之不當若是見任之決無曲副筵敎何如事勢亦可爲而昨又尋鄕尋鄕固無怪矣將來二字終不明陳若此則又將無端佩符許久在鄕外乎國體所關誠亦非細該房嚴飭守禦使金鍾秀處使之俟間將來行公形止先爲狀聞又復遲滯則是手壞國體也況以將臣處地何不深思乎聞此豈待更敎此意亦令知悉
정조 11년 · 강
以洪文泳朴天衡爲承旨具允鈺爲工曹判書鄭昌順爲刑曹判書李崇祐爲判尹魚錫定爲左尹申大升爲右尹李漢昌趙圭鎭爲捕盜大將前望也
정조 11년 · 목
敎曰新除授兩捕將方在臺啓中待收殺牌招
정조 11년 · 강
命抄啓文臣親試在家製進
정조 11년 · 목
政院啓言明日親試處所以何處爲之乎敎以日熱如此依定式處暑間在家製進
정조 11년 · 강
命別軍職申大謙勿擬亞將
정조 11년 · 목
敎曰別軍職申大謙適因他事坐削用李東燁例見任差下亞將自在改正中如改正東壁備擬銓卽下敎前姑勿重擬亞將事分付
정조 11년 · 강
飭光陵參奉鄭爀臣上來
정조 11년 · 목
吏曹啓言忠淸監司金光默枚擧保寧縣監李日運牒呈以爲光陵參奉鄭爀臣呈狀內千萬意外除光陵參奉特承上來謝恩之命狗馬賤疾年老漸痼萬無獲達之望惶恐死罪緣由轉報以爲趁速啓達遞改之地云呈狀旣如此端陽節近陵官不可不備員請今姑改差敎以近聞筵臣言繡啓之外益知其可用此非招延之抄選則病如可强義不當在外況今享事隔日申飭上來此草記勿施
정조 11년 · 강
命遣承旨致祭于綾原大君
정조 11년 · 목
敎曰昨因其子之言已有下敎此宗臣綾原之裔其名之與賊烓同字於心寧不慽慽況其時綾原則斥和賊烓則背義卽此尤當改爲今欲但避音響或稱烓或稱溎可乎分付本府斯速改名此亦出於念舊之意綾原家遣承旨致祭祭文當製下
정조 11년 · 강
重推刑曹判書李坤
정조 11년 · 목
敎曰無論禁府刑曹有草供捧入之命則原啓跋語例不得直請議處設有可以措語之事略加論理後仍以旣有捧草供之命上裁何如爲辭自是不易之典昨日刑曹草供捧入時或以草供或以草記區別擧行者大是昧例刑曹當該堂上從重推考後勿如是事申飭該曹○刑曹啓言因知義禁李在簡所啓大逆不道罪人洋海同參罪人漢敬同參罪人泰守大逆不道罪人匡運收孥之類幷令擧行事命下矣洋海母阿只連弟錦得妹福惠淑惠捉囚河東漢敬母溪佑捉囚安州泰守弟就成捉囚平壤妻處女捉囚咸興匡運兄興運侄程萬捉囚利川請令各該道臣卽爲押送于各其配所從之敎以本事關係至重嚴飭沿路別定將吏鱗次發配事申飭配所道臣
정조 11년 · 강
遞刑曹判書李坤右尹金持默
정조 11년 · 목
押實病勢難供職持默方在劇務故也
정조 11년 · 목
承旨徐鼎修啓言蔘政一事實爲關東民人難支之弊其中杆城一邑最於一道封進貢蔘數爻比他不啻倍簁而癸卯大歉之後嶺東流民尙未還集至於杆城則殆乎十室九空昔之累千戶僅存三之一而三千兩蔘債依舊責出每當徵斂甚於龜背括毛臣待罪原營必欲某條減給以紓一分民力而公私財簿着手無處有意未果若不及時拯救則將至於莫可收拾之境言念及此誠甚矜惻今此杆民上言旣非四件誠極猥越而其所爲言不無所據旣有目擊耳聞者故敢達矣敎以旣聞之後豈可踰日令內局詳考本郡上納數爻卽爲草記回啓
정조 11년 · 강
大司憲黃昇源大司諫洪明浩執義李思祚司諫鄭益祚副應敎沈煥之獻納權裕校理李羽晉副校理金履翼洪義浩正言宋民載崔烜修撰宋翼孝洪樂貞副修撰趙鎭宅金履成聯箚賜批
정조 11년 · 목
箚略曰天經地義終不可泯也君讎國賊終不可貸也祖宗之典刑尤不可不伸也臣民之冤憤亦不可不洩也有此四不可已之大義理而猶且淟涊緘默又度是月則上何以除宗社之讎下何以慰臣民之慟乎噫彼自生疑怯暗地行毒者何所不爲不滿邦慶肆發凶言者是可忍也至於逆醫也乳媪也甘爲凶徒假手之階遂成逆謀滔天之變執其端而究其本則指使者莫掩其情窩窟也必露其跡殿下何惜於此輩而終靳一覈之擧耶伏願穆然深思廓揮乾斷以洩一國之憤焉批以如可從也豈待卿等之聯籲又豈待歲周服易之時乎
정조 11년 · 강
同知鄭述祚陳疏求差享官賜批
정조 11년 · 목
疏略曰小臣不死冥然苟存遙望墓山有淚如瀉仍伏念端陽節候適在祥前服衰行禮惟有此日象設寂寞草樹掩翳萬事都休一瞻無由舊日賓僚孰無躬執祼薦少洩悲冤之誠而顧臣情理十倍他人明年此日又未知尙在地上及今一縷未泯之前擬欲得備祀官祗謁巡路而第以七十有限不得塡差臣之情事益切悲㦖伏望俯賜體諒許備孝昌墓端陽祀官俾伸至情焉批以年限雖過筋力尙强且見疏辭亦只以感予心許令銓曹依所請塡差
정조 11년 · 강
領議政金致仁箚陳病情賜批
정조 11년 · 목
箚略曰廟墓躬奠聖懷尤當如何冒炎回鑾下情不任憂慮臣連日震逞落後還次病情越劇萬無强起之望今日候班賓對俱廢常分伏枕兢惶惟俟譴何念臣負罔赦之積罪而尙逭王章荷曲貸之殊私而不改株守致有前古所無萬萬非常之命臣五內失守神魂飛爽昏暮叩閤蒼黃登筵至今追思餘懍靡定臣不忠無狀尸居半載曾未有一半分匡格之補今反緣臣之故辭令之不愼擧措之過越乃至於此一則臣罪二則臣罪昨冬筵奏略效先事之戒而誠意淺薄言未見孚到今貽聖德之闕失駭四方之聽聞又非前日之比此臣所以慙痛隕悸直欲無生者也自來哀苦之懇赴召陪駕遂同無故不敢更事煩籲而若其慢命負國罪犯自在歷日雖多理難倖免伏乞亟降威命以爲人臣事君者之戒焉批以候班賓筵未簉已知有徵痾安心勿辭善攝仍命遣史官傳諭
정조 11년 · 강
館學儒生生員安棨等率八道儒生四千二百四十七人疏請討復賜例批
정조 11년 · 목
疏略曰以殿下止慈之念燭幾之明凡所以爲世子復讎之擧爲宗社底安之圖宜其赫斯廓斷而首尾十二朔章疏六七上而兪音尙閟諸賊自在竊以爲諸賊不誅則王章莫伸王章不伸則邦國將危邦國不安則如臣等幾千萬朝鮮臣民將不知死所矣嗚呼諸賊之窩窟根柢前後臚列非止一再則今不必贅陳而痛哭是月之重逢略效往事之追提自從五九月禍變曾無一二事鉤覈停乳投劑必有指使之人而曾不嚴訊自初症形顯有怪底之見而一不盤詰龍䖳莫化鯨鯢稔凶怨徒寔繁必有嘯聚煽動之禍人心疑懼亦無家喩戶說之道禍亂之機不知至於何境殿下何不念及於此而亟行鋤治之政耶嗚呼蓬蓽疏賤固無足見重於人而顧其處則太學也問其人則儒名也旣被宗伯之疏斥又遭司寇之牌捉名以章甫相率叫閽自知慚赧而只以儲宮之讎賊未復聖朝之恩育難報此生此月溘欲無知弁髦廉防流涕煩籲趁此衰服未除之前亟降醫媪拿訊之命以副春秋不伐賊不書葬之本意使君讎復而亂逆懼則臣等雖被出位之罪無復餘恨推聖明裁納焉
정조 11년 · 강
持平朴載淳上疏賜例批
정조 11년 · 목
疏略曰臺閣峻望也言責重任也乃以如臣無似苟充則豈非辱朝廷羞當世乎況前冬堂箚所論通擬一事雖未知的指何人而臣亦其時通擬中一人也臣不幸與逆孼煥程爲娚妹之親其所結姻雖在數十年前而以是追累於臣身則臣何敢自解而至於門徒二字實莫知其意之所歸也臣素無從人問字之事則初何依俙彷彿於斯哉然在臣自處之道何可沒廉毀防揚揚若無故之人哉忠憤所激懲討是急不暇以丐免之章默默乃已惟殿下少垂察焉嗚呼使五九之變不由於人而由於天猶且呼號疾怨不忍暫忘況其由於人而不思所以深究窮覈哉此國人之必欲食肉寢皮於妖媪逆醫而歸罪於議藥之臣者也殿下每以端緖未得爲此獄之彌縫而宇鎭所謂顧瞻他日群不逞得志等語時偉所謂誕降二字不可用胡大事册封太早等語獨非此獄之端緖乎卽此兩賊此獄之端緖不啻狼藉而殿下猶謂之未得又使匡運凶言鼓掌繼起肆然爲移國本之計噫嘻甚矣賊謀之深於一節而獄事之急於一日也且德相之流爲澤白宇鎭之連於師翰凶言之不悅邦慶源於麟謙奸謀之潛覬國本出於述量古所謂亂臣賊子接跡而起者不幸近之寧不懍然而寒心哉伏願幷加懲毖以杜亂萌焉
정조 11년 · 강
判義禁金鍾正上疏賜批
정조 11년 · 목
疏略曰惟是金吾之職卽臣僨敗之地向來所遭尙有餘悚中間復叨獲蒙鐫免恩造所曁感祝方切不意待罪秋曹之曰又有移拜之命動駕時迫陪班義重冒沒出肅而顧臣情勢前後無異且臣病狀末由供職冒入文字仰千崇嚴伏乞亟削臣職以安微分抑臣以秋曹事竊有惶蹙者日前伏承本曹郞廳聽傳敎文蹟則全州前判官李宜耆信任下吏一二人問于御史發送刑差星火捉來事命下刑吏之發送外方雖無近例旣有特敎故卽爲發送矣追聞當日下敎只令捉來而已元無刑差發送之命云臣不勝驚怪更問於該房承旨則以爲刑差云云必是誤記之致臣只凭文蹟率爾發遣者罪無所逃乞降威命重勘臣罪焉批以雖無發差之敎送之無妨毋論誤傳與否郞官旣往傳到今疏引過矣
정조 11년 · 강
副校理金履翼修撰宋翼孝聯疏
정조 11년 · 목
疏略曰臣等於諸臺諫問備兩捕將除授之命不勝慨歎繼以憂悶向來李漢昌等柀論論其情罪苟有參量則殿不之必欲停其啓者實出疑惟輕之念而臺臣之尙今謄故紙者亦係法必伸之義也在殿下十分善處之道固當諄諭臺閣明其不然稍過時日待其自停今乃特地下敎遽然處分名在白簡者則徑先除職責效官箴者則一幷施勘啓辭之莫嚴者期欲無難命停臺規之流來者將至墜了無餘非但目下之乖當誠係日後之深慮伏願亟收諸臺臣幷推之敎仍寢兩武將特除之命焉敎曰玉堂聯箚事體何如則一二亞將前望點下旣非過擧也則如是煩瀆不但駭怪至於臺臣問備出於尊臺體之意則今此反汗之請可謂太異常今日朝象日就杌▣所謂主威益至陵夷而猶不料機關若是之無難也若此則大小刑政徒仰夫夫之意旨不得誰何乎下番之生疏姑無論上番餘氣顯有更張之漸令人心寒不然以今承望之俗寧或有懷必陳乎卽此反隅之端不一而足係是言疏雖以優容之意方欲賜批未知本意之如何此後事關臺啓無論有罪無罪亟停勿煩四字臺臣推考一款自上將不得發口當否爲先問于上番玉堂以啓○政院啓言問于副校理金履翼處則以爲臣全沒知識罔念嚴畏至於亟停之批問備之敎亦敢爲反汗之請自不覺犯分之歸而今於嚴敎之下無辭仰達此尤臣罪上添罪之端只願速被誅戮云矣敎曰今日擧措不可尋常看過意謂悔禍一事二事跳踉之兆眹不佳豈足云云於此人而顧其職則論思也雖使昌言日聞敢諫成俗之時亟停之敎問備之事決無聯疏之擧此無他一則無畏二則無畏若此則古人豈比批龍鱗乎屢敎之下如是漫漶極爲無嚴雖至達朝經夜豈可中止進言自進言王綱自王綱貴在謹微漸不可長更爲問啓夜鼓已近徹漏斯速擧行無或遲滞
정조 11년 · 강
遣承旨詣宗廟永禧殿景慕宮奉審摘奸
정조 11년 · 목
領議政金致仁啓言全羅監司沈頤之枚報備局以爲今春累萬斛賑資簸揚斗分之際一包所縮幾至三四斗本道雖無縮穀上下之例若無別般區處則其勢必至於徵民徵吏請賑餘穀帖價穀每石米則五升皮穀則一斗式上下守令自備饒戶願納係是私穀每石五升式上下以補其縮矣依所請特許上下而昨年年事大無所捧還穀全不精實致有此陳請而頃因繡依書啓自今年另加嚴飭爲守令者宜不敢如前循襲今後則雖經大賑毋敢而量縮仰請之意請各別申飭從之又啓言東萊府使李敬一狀啓而爲西館東大廳行廊八十五間改建之役今始畢役而監董譯官李命和趙重明等盡心擧行無弊訖工在前監董之後不無任譯輩酬勞之例請令廟堂稟處矣在前倭館修理時任譯輩貸出公貨還報本色自備工錢能訖其役則不無加資之例而今番則財力自朝家準數劃給加資重典雖非可論而不可全無酬勞之道請令本衙門高品付祿從之又啓言行副司直鄭好仁延豐君李坤行副司直蔡弘履請竝還差備堂行副司直宋載經漢城判尹李崇祜亦爲差下使之察任從之又啓言司僕提調金履素以其私義不爲行公貶月當前合有變通請許遞從之又啓言儀賓之綏祿與宗臣之顯祿同凡於都提調衙門貶坐等公會禮數拘礙曾有辭遞之例云昌城尉黃仁點奉常提調之任請許遞從之○左議政李在協啓言近來士習日渝陞學外場之說已多紛紜而日前陞補時儒生輩自其泮主人家製寫呈券太半皆是而師儒之長恬不察飭云當該大司成從重推考此後則無得復犯之意請申飭本館從之○刑曹判書鄭昌聖啓言長興府殺獄罪人金占同事切有區區愚見敢達矣判付傅生旣出好生之德而但占同雖曰爲兄報讎而不以殺人自服則初未嘗以報讎自處今此酌處之命恐欠重人命之道矣敎以卿言亦有意見其在重民命重三尺之道不可遽然傅生渠招一向抵賴旣無哀痛迫切之意卽此未可以復讎言以卿所秦出擧條令道伯加刑取服如或承款卽爲錄啓事分付
정조 11년 · 강
遞藥院提調徐有隣吏曹參判金文淳
정조 11년 · 목
有隣聞有親病勢難供劇文淳政月在近而在外故也
정조 11년 · 강
以朴祐源爲吏曹參判朴天衡爲大司諫李壽咸爲執義安鼎大爲掌令洪聖淵爲獻納李敬五爲持平李龜雲朴道翔爲正言前望也尹師國爲右尹口傳也
정조 11년 · 강
有政吏曹判書尹蓍東參議徐鼎修進
정조 11년 · 목
以安廷玹爲承旨宋銓爲司諫金履鏞韓用龜爲修撰李在簡爲內局提調具膺爲永川郡守
정조 11년 · 강
命三登縣殺獄罪人尹亨富參酌定配
정조 11년 · 목
刑曹啓言三登縣殺獄罪人尹亨富獄事獄體至重有難輕議請上裁敎曰此獄審理自乙巳始該曹則輒請更覈本道則每置宥秩行四檢經兩査至有大臣之獻議而獄情之疑眩愈往愈甚與平山崔女獄案閱月留中屢回看詳崔案今雖了勘此獄則似滷似打或尹或金尙在於不生不滅之科今又一向延拖殊非曰殺曰宥之義前後疑端乙巳判堂金魯鎭跋辭已盡之矣十二條起疑多屬於亨富若檢驗實因之相左也屍親之應問不問也更査時已經逐條推問今不足深卞惟金興廷之以疏族替當救療掩匿於發狀之時私應於嘗粥之說似有隱情亨富招中或爲鹽水似是饋粥祟云云果涉春雉之鳴此兩條最爲亨富之眞贓云而此又有不然者六寸之親旣非疏遠死生之際隨食先嘗未必非厚誼畢竟聯名呈官無他私和之跡則未可謂之符同亨富下款亨富之言卽知飮滷之疑屬於渠家有此隨問隨供若謂之妄發則可也而亦非有心之言又以舁置其家備饋粥飮爲行毒之明證而岳男之昏仆適在門前則以隣里匍匐之義借家給粥不是異事執此聲罪不幾於迫▣乎又有一言可破者永世李召史之本夫也岳男李召史之奸夫也亨富果若最後奸淫意在除去其夫則理宜先永世而次岳男又若以永世之不足數姑置而斷斷於岳男則與移情之淫婦密密謀害何所不可而乃於倉卒稠廣之中作此假手鴆人之許乎尹李奸淫之跡一村諸人旣無明證籍有宿約廊下節居之女自多相接之便何必殺遠居之奸夫始成其事乎奸淫一款旣未得斷案而只執然疑之跡輕施一律則甚非屢歲詳審之本意且調羹進粥皆在渠妻之手則其妻有何欲殺之心而必和滷水乎數匙之滷未必致命兩次之打旣已自服則元犯之以金換尹卽有幸不幸者存焉大抵三四檢所有之傷痕初覆檢豈有不現之理乎及至葛蕂之後苟同成獄明若觀火雖未的知其永世是元犯而亨富是橫罹而公心細究可疑之端此少而彼多且永世之捉得無期亨富之瘐斃可慮前道伯跋語中逃者爲首之說亦合旁照之一端亨富參酌定配永世捉捕成命已至多年而諉以流丐初不跟尋致使重獄遷就至今者揆以國綱誠極寒心況本道諸邑無非兼營將守令而譏詗之政反不如他路非不欲摘發論勘如向來海西諸鎭營而方農遞易可悶姑不處分後勿如是之意令道伯嚴飭列邑
정조 11년 · 강
命關東伯訓局船材本卽爲許斫
정조 11년 · 목
備局啓言原春監司金載瓉狀啓以爲訓局待變船五隻新造木物麟蹄私養山給價貿得斫伐流下事纔有備局關文而纔經窮春又當劇農木在面數十里內其將永抛田功訓局船材木待秋成觀勢許斫事請令廟堂稟處矣嚴飭松政固是道臣之職而事例不可已處亦何可一味固執有若務勝爲哉蓋此訓局船卽是緩急所需自有改造之朔數曾無定限之違越而船材斫下之時價本磨鍊極其優厚私養民人莫不爭赴則今此許多民弊之言無乃太過乎且其狀本中待秋成觀勢許斫云云是幷與秋後而靳持之意也戎務所關決不容若是卽爲許斫流下之意請嚴飭分付允之
정조 11년 · 강
修撰金履鏞上疏賜例批
정조 11년 · 목
疏略曰回思昨年此時哀慶如夢今日讎賊何故而不討也殿下試察之其眞無可覈之端耶停乳可覈也妄藥可覈也爲臣子而必諱邦慶之凶肚可覈也處聖世而必俟不逞之凶謀可覈也然而秉彝所同斥之以駭憤明義所關疑之以藉弄是誠八方之冤恨而千秋之疑案也噫嘻護法賊徒包藏禍心之輩不勝猜忌歧貳之心始焉國慶之初公肆不滿之意逮夫變故之後敢售挾他之計是父是子同惡而相濟難兄難弟換面而迭出則中間綢繆顧何所不至哉伏願更加三思亟下處分焉
정조 11년 · 강
慶尙監司金光默上疏辭職賜例批
정조 11년 · 강
命保放罪人張錫㣧趙台榮放送
정조 11년 · 강
以金履翼爲明月萬戶宋翼孝爲濟物萬戶曺允大爲美錢僉使特補也
정조 11년 · 목
政院啓言更問于副校理金履翼處則以爲臣之死罪臣已自知若有可達之辭則到此地頭豈敢故爲漫漶重自陷於欺君罔上之科乎一則無知妄作二則無知妄作緣臣愚昧迷劣之致自速犯國綱蔑臣分之罪揆以常刑烏得免乎嚴敎之下又無仰達此又死罪惟願速被鈇鉞之誅云矣於是賜原疏批以省疏具悉矣敎曰職在論思無不可言之事而昨日事不可但以關國綱後弊言區別處分則似近如何漫漶究竟也自不妨當該上下番爲先遞差前校理金履翼明月萬戶除授前修撰宋翼孝濟物萬戶除授皆令當日辭朝其中渡海邊將則愆期到任者當卽其地定配以此嚴飭時任萬戶遞付京職又敎曰昨日堂疏事決非等閑看過近日朝著之間未見敢言之風徒滋無難之漸此而如是拚死力爭者是眞出於憂愛之忱公正之憤乎近來所謂力抗云云不幸爲口實昨日之擧特影之影薄勘之止於外補一則名以論思之任也一則名以言事之章也俄於書下之時承宣之依微一言雖不別白古往今來爭難於外補之命實所未有此人之客氣終不知向陽之術極可駭也初則不足掛意但令退去半日商量決不可仍置承旨曺允大美錢僉使除授當日辭朝赴任日字使之星火狀聞俾知國綱言路之本非二致時任僉使遞付京職
정조 11년 · 강
以李師濂爲承旨前望也
정조 11년 · 목
持默以李漢泰洪和輔李應爀擬入中軍望筒敎以昨纔特敎譴罷翌朝乃敢收擬自戚臣不知法綱乎萬萬駭然該總使爲先罷職此望筒勿施○政院啓言總戎使金持默罷職事命下矣將兵之任不可無總察之人何以爲之敎以姑勿出代御將兼察
정조 11년 · 강
備邊司以嶺南左道御史別單回啓
정조 11년 · 목
備局啓言慶尙左道暗行御史鄭大容別單以爲民小軍多已成通患道臣守宰溯考法典量減刊汰而査括餘丁充補關額爲辭矣疊役闕伍之弊在在同然而意或嶺南之俗鄕綱最勝似不至蕩然矣今以繡啓觀之雖不至如關西之甚而鄕綱之漸不如古蓋可想矣此猶如此當民之陞校校院之投托足可類推而許多保人名色又從以避苦趨歇黃白之徵勢所必至然陞鄕陞校及校院投托固是免丁之捷徑而統以計之亦不過百分之一也大抵稍有勢力之班戶免其一村之役稍有財產之乎民免其一家之役環以一邑太半是白地閑遊之徒而取其至無依至無力疲癃殘疾流離逃亡之類編額補闕役安得不疊民安得不困乎校院所屬之法典原額外投托及其他名色之不載刊册者軍校子枝之公然頉免者夤緣干囑濫陞鄕品者不可不一幷刊汰而班村富戶亦不可不因此査櫛以紓小民倒懸之勢而事貴爛商法當必行請依繡啓分付道臣往復守宰酌量便宜使卽釐正亦令條列報本司以爲凭處之地允之又啓言別單又以申明帳籍爲辭矣朝家之飭前後何如而守令矇不覺察虛實每患相蒙良丁隱漏之弊流亡白徵之歎反復相因公私俱病及至設賑抄饑之際則漏籍窮殘之類自不得不呈身丐活雖曰渠罪亦足矜憐是以善於爲治者輒於饑荒之年盡其方便之策漏戶隱丁坐而得之又無査括之擾繡啓所論蓋亦出於因此申明之意也請以此嚴飭道臣知委列邑另各修擧且就今年饑案中別爲錄置其無籍之戶以作來頭立籍時考據之道亦以此行會諸道允之又啓言別單又以還穀精劣等其殿最爲辭矣還穀不實固是通患而嶺南尤甚蓋其穀簿最多積弊已痼米半爲租租又虛殼將所以利民而適所以病民農時種糧之乏固已可悶賑穀簸揚之縮果將何歸繡啓論列皆是實際而其所矯救之道亦不出於反閱殿最等事然抽栍反庫歲輒修啓則反閱之法非不嚴也冬夏考績糶糶居一則殿最之法非不嚴也法不徒行弊自依舊究其所以然之故則動於一時之毀譽忽於前頭之利害大抵擇其精實終始不解則衆怨沸騰殆難堪過不計麤劣姑息爲事則闔境稱頌且易了當故轉相效尤自謂目前之幸而殊不知造次之民情互異畢竟之工拙自判此箇事理瞭如指掌繡啓所謂縱有一時之怨將見嗣歲之效者約而盡矣請以此分付道臣申明知委於諸長吏俾知所擇然後反閱精劣黜陟幽明毋使從後現發罪上添罪允之又啓言別單又以革罷鳴旨島營貿鹽爲辭矣前後繡啓之論此鹽弊者非止一再而及至庚子自本道更成節目監色輩後鹽一切嚴禁發賣鹽價假令一石高不過七兩公鹽到洛江後使地方官計石搜檢流來奸弊庶或少祛而繡啓陳列乃又如此至以革罷營貿爲言苟利於民則何惜乎如干給代之需乎第念鳴旨爲島鹽利最厚道內各營邑鹽釜之在本島者在在相望料販無節民弊多端故先朝乙丑別設一倉差出別將專管鹽政間又革罷別將屬之地方官旋又移屬監營每年十一月以本倉米一千五百石分貸鹽民作爲煮鹽之糧而米一石折鹽二石春二千石秋一千石合三千石分捧運上洛江▣時直發賣當年內換作鹽本米餘利四千兩婢貢及防債給代又以餘利一以補營用一以爲監色聊賴之資設施顚末大略如斯而若言其弊則給本之際消費旣多捧鹽之時斗斛且濫公鹽未發賣之前不許私商之買賣故洛東民人又以此爲怨繡衣之請令革罷實爲無怪而不但給代條之有難從他區劃難以島民言之一罷此法營邑之許多侵困無以禁遏而千餘石鹽糧又非私力之所辦未罷之前雖或稱冤旣罷之後必有追悔且公鹽旣罷之後私商乃以榷利之心沿江逗遛不泊洛東一步之地則尙善以上之鹽貴且如金而十倍之利都歸私商民之受害反有甚焉莫如仍其舊貫而飭其捧上橫濫及過價發賣之弊且以繡啓辭意關問道臣當該監色嚴査論報如是之後復有及聞則不察之道臣不能禁飭之地方官一體論責之意請分付允之
정조 11년 · 강
命時囚皆以草記議處照律
정조 11년 · 목
義禁府啓言密陽前府使沈鉁原情以爲繡啓中昨冬租還七千餘石以錢代捧事昨年大歉災民結錢萬無收捧之勢營門報備局以山邑穀作錢五萬兩防給災邑畓結錢故依此例租還難捧中七千餘石每石果以一兩式收捧防給田結錢二千二百六十一兩零復戶結錢三千一百二十二兩零年分紙價結錢二百十一兩零兩稅除留作錢一千五百兩合爲六千九百六十二兩而待秋捧每一兩以一石式定式以納之意傳令民間意雖出於便民罪難逭於代捧牟還六千六百石擅分事每當歉歲饑口賑資則取用留庫條有土統還則繼用當分條自是法例今當大無之年穀簿不敷排等無路移轉及京貢人各營作錢出給數多故論報營門請得秋還八千餘石加分之題又有牟還量宜加分之關故排巡分給畢賑後分留成册一一區別已報營門初非擅分可以照燭三千石虛留之本事抄饑殆近萬口賑資拮据無策之際有二富民各納錢一千兩以補賑資故自備一千兩以三千兩先爲分給後換取牟還三千石以補賑資而還爲國穀會錄於元會中若謂還用則可立本則不可瞞報營門事則旣以錢換穀饑民所食匪錢伊穀則從民所食以報營門不是異事人吏復戶買取事則自吏廳每年自相買賣故昨冬辦出九百兩每結以九兩式給高價買取九百結而及其結租收捧時聞民人私相買賣之價則一結租七十斗云而特念災歲民情以六十斗收捧柴炭價先下事則本府柴炭本自民夫中出而今年三月南門內民舍四十餘戶失火延及府司柴炭沒數燒失災民再斂有所不忍果以漕倉米當分中九十石分給於色吏爲一年公用而雜犯私贖松枝栗藪之侵斫者犯釀私屠者喪制失宜者或降定官隸或徵贖帖給官屬事則果不無此等事至於醉後濫杖訟民自阻等事實未覺得而若果審愼供職豈有民怨之朋興乎云其所納供惟事漫漶泛稱遲晚所當請刑而旣有捧草供以入之命請上裁敎以頃日見於上京守令入侍時始知其面意或了了繡啓論列若是狼藉不可不嚴處待明朝草記照律又啓言時囚罪人沈鉁杖一百收贖告身盡行追奪咸悅縣流三千里定配請發遣羅將押送配所敎以如有功議各減一等日前上京守令入侍知其篤老侍下且聞無兄弟獨身云定配依例收贖然則李英澤宜無異同一體收贖又啓言定配罪人李英澤已爲發配所到處放送事請發關分付從之又啓言時囚罪人李周鳳權漢緯金光百等原情以爲旗馬蹶足驚惶震懍不善檢飭之罪泛稱遲晚所當請刑而旣有捧草供以入之命請上裁敎以幷付過放送
정조 11년 · 강
命貞陵參奉鄭在中改差草記勿施
정조 11년 · 목
禮曹啓言貞陵參奉鄭在中以身病呈旬已過三朔端陽節近陵官不可不備請改差敎以焉敢若此此草記勿施
정조 11년 · 강
命隨坐罪人溪淸發遣都事處絞
정조 11년 · 강
遣承旨詣宗廟永禧殿毓祥宮景慕宮奉審摘奸又遣承旨詣健元陵及局內諸陵永祐園奉審摘奸
정조 11년 · 강
以金履翼爲龍津萬戶曺允大爲白峙僉使移補也
정조 11년 · 목
敎曰過處豈嫌消刻名雖外補甚於島置遠竄且因祭報府聞之三補中亦有曾經宮銜人云以此以彼宜有闊狹明月萬戶金履翼移授龍津鎭美錢僉使曺允大移授曰峙鎭該鎭將遞付京職明月美錢鎭將亦令仍任
정조 11년 · 강
重推右位翰林李崑秀尹行任
정조 11년 · 목
敎曰課製亦試事未出榜之前他史官之替入自是常例右位二人縱諉閣職之須資亦値祭班之往參幷與兼史而不爲待令以致試員之破格冒入事之駭然莫此爲甚宗簿承文院四曹兼春秋等幷令該府拿問捧口招旣在實官不能檢飭不可以公故置而無警右位翰林李崑秀尹行任爲先從重推考館吏令該曹科治
정조 11년 · 강
以李益烍申耆李敏采爲承旨前望也
정조 11년 · 강
命前縣令李英澤禁錮
정조 11년 · 목
敎曰守令不法不一其端而如賣鄕濫殺等事不可以襲謬言原情論此而不用一切之法大非刑期無刑之意鄭昌期事姑未出場如李英澤者雖回親年不得已收贖於遠配他邑倅之觀此處分者認以法禁爲稍弛從此將有無顧忌之慮沈鉁之反弄猶且禁錮況賣鄕乎英澤之罪止收牒終涉太寬前縣令李英澤限年禁錮年限令該府傍照可據之例指一草記○禁府啓言大典通編大同儲置米犯用者七年禁錮比之賣鄕稍似爲近請李英澤傍照此律七年禁錮允之
정조 11년 · 강
慶尙右道暗行御史李書九復命
정조 11년 · 강
召見嶺南右道御史李書九于熙政堂
정조 11년 · 목
敎曰大臣備局有司堂上吏兵判御將明日來待
정조 11년 · 목
義禁府啓言安州前牧使尹長烈原情以爲繡衣論列一則曰稅米代捧一則曰戶錢疊徵代捧事則本州奸民之防結官吏之養戶已成痼弊莅任以後將欲矯捄而此除適有巡營公下條發賣小米八百五十石又有兵營發賣一百石勅庫應發賣耗小米四十石零而本州小米應捧之數僅爲五百六石而勅庫應發賣中旣有耗大米九十四石零故就田稅當捧中大米四百五十石零太折半一百四十二石及本色小米五百六石零合折米一千九百十九石內一千八百五石從民願視市直稍減其價而許以代捧以防反作虛留之弊三千八百兩分納兩營四百九十兩移送勅庫剩錢二千餘兩置於惠民庫將欲分補於各庫計料而繡啓中姑無公用區處云者以其無公文而然乎戶錢疊徵事則土豪奸民之防結防給奸吏猾隸之養戶防納視作應行之事畢竟盡歸於反作與其橫侵於隣族無寧還徵於結主結主與養戶與受同罪載在法典而還徵之法諸路同然故吏輩則從輕重嚴治結役則還徵於本主徵出之數果爲米太二十餘石本意專出於矯弊而襲用謬例以至此境云泛稱遲晩旣有草供捧入之命請上裁敎以代捧事防納事無論襲謬與矯弊難免不審之罪剩錢區處不但公私未分亦不可以不法言大抵不善供職名登繡啓此固可駭別無行査之事今日內勘放又啓言成川前府使鄭宇淳原情以爲倉逋杖違兩件事未免爽實不可不辨故略陳梗槪蓋本邑內外倉合爲十三而糶糴之際互相分留故或彼嬴此縮或東欠西剩自前營門摘奸及御史反閱時盡閱十三倉然後方知欠縮之數而今番則只閱可倉一處而謂之有逋者似是未諳本邑事例而然也雖以所閱之倉論之太之不足雖爲三十石而田米之有餘乃爲三十二石反庫官江東縣監徐美修之所共參見則繡啓中不言有餘之田米獨擧不足之太者實未知其故也所謂別杖名色之說尤是千萬意慮之外也莅任七朔除非數獄及營題則初無一人用刑之狀邑中吏民之府共知一番行査自可辨破焉可誣也各邑刑具勿論笞棍訊杖量宜措備以待官用而今番御史出道後柀棍者九人受刑者二十七人而棍或過十度刑或至三次棍破杖摧隨折隨入督索如火官隸魄喪昏夜蒼黃之中新造未刻誌之棍不鍊未較正之杖俱收幷入此乃御史强覓之致御史之面對也謂以混納違式之杖棍似出下輩故欲生事之意丁寧爲說畢竟修啓反爲歸罪未知何故而謂之威欠束濕則旣以柔懦爲病又謂之別杖名色則似以嚴酷爲罪上下論列似或逕情而年迫七旬職忝二品居官無狀至於此境云泛稱遲晩旣有草供捧入之命請上裁敎以資至二品年迫七十顧其職則一邑倅也御史雖年少資淺卽銜命奉使之人設令閱不以實言或過情但當平說委折恭俟處分而觀此爰辭滿紙噴薄顯有凌藉之意今日紀綱雖曰掃地囚人口氣豈容乃爾繡啓論列只曰倉太州包之見縮也刑具別杖之執捉也小米則有剩太則不足誠如所供太邊欠縮固自如矣御史過用杖棍亦如所供刑具摘奸云在出道之初則棍破杖摧之說未免窘遁無論事實之如此如彼朝廷先觀事面此習滋長等閒看過則繼此孰肯爲御史祛私恢公乎以右項兩件事照勘其律元不至於徒流而及其出場不過飮啄自在御史於此囚謂之厚餉亦非過語在朝家尊體統之道此等處不可不明賜處分以懲日後此囚本律外加等勘律又啓言黃海監營前中軍金宗淵原情以爲戢監之政專係中營故現發之賊隨卽捉來跟捕將校出往民間則貽弊不少故出使自稀易致不勤徵債事則海營例有春秋開市物種責納於義州而反其需用之時幷令收納則債人輩皆營本官校吏拒納爲事故屬之中營使之督納今此繡啓若是嚴峻惶隕戰慄只俟鈇銊之誅云泛稱遲晩旣有捧草供以入之命請上裁敎以以此以彼可知供職無狀今日照放又啓言尹長烈杖一百收贖告身盡行追奪放送鄭宇淳杖一百收贖告身盡行追奪而本律外加一等杖六十收贖韓山郡新谷驛徒一年定配請以議啓內辭意具罪目發遣府書吏押送配所金宗淵杖八十收贖奪告身三等放送敎以如有功議各減一等至於鄭宇淳雖有加等之命從配則異於告身一等之爲二等事未免太過定配則分揀
정조 11년 · 강
召見大臣有司堂上吏兵判訓御將慶尙右道暗行御史于誠正閣領議政金致仁左議政李在協右議政兪彥鎬有司堂上徐有隣李在簡李秉模吏曹判書尹蓍東兵曹判書金履索訓鍊大將李柱國御營大將李敬懋御史李書九
정조 11년 · 목
吏曹判書尹蓍東以慶尙右道暗行御史李書九書啓啓言觀察使金尙集務持大體治尙周便爲辭而道臣體重今姑置之昆陽郡守洪龍運泗川縣監沈能寬咸安郡守張齊斗陜川郡守李彥植尙州牧使洪元燮星州牧使鄭華淳晉州牧使金履珪昌原府使李元謙巨濟府使金爀居昌府使趙宅鎭善山府使李正模草溪郡守李廷範漆原縣監梁周翊宜寧縣監洪善養高靈縣監朴升壽開寧縣監李義肅成昌縣監柳秉均聞慶縣監金履鎬延豐縣監鄭涑忠州牧使李在亨陰竹縣監崔在修陽智縣監韓光傳龍仁縣監李牧永廣州府尹李泰永以三路沿邑守令或未赴任或新莅或小褒而未有優異之績或略毀而別無顯疵之政請竝姑置從之又啓言金海前府使李邦榮猾校用事賣鄕貽譏治盜而額上烙印大是駭擧貸錢而民間立本亦乖法意云請令該府拿問定罪陜川前郡守朴仁榮火稅加徵奸吏因此籍口倉穀移貿餘利自歸染指云請朴仁榮時帶潭陽府使之任改差令該府拿問定罪三嘉縣監金啓淳盃酒妨政嬖屬招權云安義縣監朴師郯政委滑吏謗由嬖妓云請兩邑守令先罷後拿昆陽郡守趙雲履俵災結而民多白徵之怨給錢還而吏有私貸之弊云泗川前縣監金胤恒昨秋還上太半虛錄所捧之穀又極麤劣分糶闕巡播種愆期云請趙雲履金胤恒令該府處之固城顯令李普天吏奸當戢莫曰痼弊之難祛云請該縣令罷黜從之又啓言態川縣監黃世中柔善或過束濕加勉云鎭海縣監閔修益衙客干政瑣謗入聞云竹山府使申潚訟民或滯云請三邑守令分付道臣另行按廉之政大則論貶小則察飭從之又啓言尙州前牧使沈基泰兩載居官一是貪虐誅求不遺毫毛毒痡殆入骨髓云請令該府拿問定罪敎曰觀於書啓聞其筵奏如許箕斂如許偸弄卽近來所未聞者此而不施懲一之擧則何以戢他而勵後出自近密有此干科究厥所爲節節駭痛況以繡衣銜命本道未久而身自犯法不少畏忌卽此可謂罪上添罪何待臺啓行査爲先令該府拿來依他贜吏例嚴囚開坐捧口招以聞○兵曹判書金履索以御史書啓啓言慶尙前右兵使金廷遇雖曰營卒有譽別無特異之奬薺浦萬戶韓時佐大體固好永登萬戶朴宗鎬曠務旣警云請竝姑置從之又啓言前統制使柳鎭恒廉聲不聞怨言喧騰此猶細故二月初四日乘船駕水選妓徵歌國服在身任情遊衍云請令該府拿覈從之○領議政金致仁啓言頃因闕西繡衣李崑秀別單覆奏有更詢草記之命得見其狀本下者或曰行不得之事或曰無奉行之路至於已經將校之一竝還充本非草記中語殆同問東而答西大抵推托不當之意耳苟其意見不合則更請稟處以待朝令無所不可而直以成命之下未克奉承結辭者語涉無難殊非藩臣之體朝廷之不尊夫必不由於此等請平安監司李命植重推毋論鄕任校院任納賂圖帖者依前▣一一査出修成册報本司之意分付從之敎曰至於亟徐闊狹之方旣有本司草記回啓者不必更爲分付使之依草記施行又啓言臣於李義行照律判付公罪勘放之敎竊有愚見奏御文字事體嚴重邊臣狀啓非他人所敢私改借印潛踏尤涉可駭借印之鄭濂旣勘以流典則潛踏之義行罪豈有異同乎請依該府勘律施行從之又啓言義州府尹李祖源赴任旣久且有切至之情理云請改差從之又啓言次對時諸宰有可稟之事則先與大臣相議後陳達自是規例而近來則不然此必未諳故事而然也請申飭遵舊從之○有司堂上徐有隣啓言反作穀物一番綻露守令抵罪之後仍置未捧便歸烏有事面乖當今年諸道繡衣所摘發反作穀數不下屢萬包請分付該道嚴飭各其邑別爲錄置待秋成盡爲收捧俾無消融之弊予問大臣致仁曰惠堂所奏儘然而待秋成準捧後枚報備局之意一體分付好矣從之○禮曹啓言卽見慶尙右道暗行御史李書九別單則固城縣故統營下吏許謙妻韓召史素有貞謹之行夫死七日引刀自刎云節烈卓異實合旌閭之典從之
정조 11년 · 목
以李喆模李東郁李師濂爲承旨申大尹爲副校理魚用謙爲修撰金文淳爲右尹李觀秀爲潭陽府使金基正爲固城縣令申大淳爲三嘉縣令金在淳爲安義縣監
정조 11년 · 강
以尹尙東趙英鎭林錫喆爲承旨前望也
정조 11년 · 강
副司直柳義養上疏討逆賜例批
정조 11년 · 목
疏略曰今月是何月也廷楫之罪可勝誅哉乳道徑斷藥劑乖方如許窮凶極惡之謀豈渠一夫所可獨辦者乎邦慶之初呵禁稱慶之說於公會稠廣之中者卽時偉也則其不利儲君包藏凶圖路人之所知也締結湛復顧瞻他日者卽宇鎭也則其圖懷不軌綢繆陰謀之跡已輸款無餘矣(刀削)昔程夫子以醴泉令之藥誤而貽書謝帥請罪其醫況於宗社之賊臣民之讎其不有窮覈之典乎或有以修短在天無所歸咎之說周遮而漫漶之今日臣子何敢以此等說發諸口而筆之書乎伏願亟令王府先鞫廷楫及乳媪覈其情節抉施顯戮如宇鎭時偉及諸賊潛蓄貳心者摘發端緖廓揮乾斷懸首稿街以絕亂賊繼起之患少洩萬性此月之痛焉
정조 11년 · 강
禁府刑曹以時囚照律及逆屬換配行査啓
정조 11년 · 목
該府以前府使鄭宇淳杖八十收贖奪告身三等啓○該曹以猥濫擊錚人金致禧杖一百遂安郡徒三年定配啓又啓言逆賊明謙妾富寧定配阿只長鬐定配阿只連潛自換配委折發關兩道嚴覈矣卽接咸鏡監司鄭民始移文以爲阿只處嚴問則招內渠以鏡城人年今二十八名阿只的實當初中部都事來到渠家渠及阿只連捉出問名時老婢居間眩亂指告似有此相左之端云慶尙監司金尙集移文以爲阿只連處嚴問則招內渠以京中院洞人時年二十六本名鳳顯而自該部花名時明謙家婢作名以阿只連置付於成册中云今以兩道査實移文見之則當初花名之時名字旣已換錄居住又復換塡遂使逆孥之孼妾至配本鄕之隣邑莫非部官誤錄之致請更令該府拿問勘處敎曰觀此草記國綱所在萬萬駭然當該部官依草記令該府更爲拿囚嚴勘
정조 11년 · 강
遣承旨詣受香所奉審摘奸
정조 11년 · 목
政院啓言懿昭廟夏享祭進排官中奏時官不爲待令請令攸司從重科治敎曰向於申飭之下又復犯科萬萬駭然其委折令本監査實草記眞有犯科仍令攸司嚴勘
정조 11년 · 강
禮兵曹稟定慈宮詣慶熙宮時陪從侍衛
정조 11년 · 목
敎曰十一日祥祭慈殿必欲臨奠爲敎而移次勞動萬二焦迫才已仰請中止而慈宮當於初九日詣慶熙宮十二日還宮令該曹知悉又敎曰初九日詣慶熙宮先就敦化門外祇迎祇迎時服色以黑圓領袍磨鍊出宮時及柢迎後動駕時皆以視事服磨鍊慈宮還宮時亦當陪還以此分付○禮曹判書徐有隣啓言惠慶宮詣慶熙宮時陪從百官參考前例以各司各一員有堂上衙門堂郞各一員宗親每品各二員承旨史官各二員磨鍊乎從之敎曰陪從百官各司一員有堂上衙門堂郞各一員宗親每品各一員令吏曹書入又啓言陪從百官服色何以磨鍊乎敎曰以無揚黑團領磨鍊又啓言今十二日惠慶宮陪還時祇迎處所以興化門外磨鍊乎從之又啓言大駕還宮時前後部鼓吹及惠慶宮還宮時前部鼓吹以陳而不作磨鍊此後文禧廟三年內動駕時亦皆以陳而不作磨鍊乎從之○兵曹判書金履素啓言惠慶宮詣慶熙宮時侍衛以兵曹都總府堂郞各二員五衛將二員武臣兼宣傳官四員磨鍊而內禁衛兼司僕羽林衛以幾員前後射隊以幾名磨鍊乎敎曰內禁衛三十員兼司僕五員羽林衛五員磨鍊前後射隊以四百名磨鍊又啓言侍衛服色何以磨鍊乎敎曰以靑天翼黑笠去笠餙磨鍊又啓言初九日動駕時何營隨駕何營留陣禁軍馬步軍幾番幾哨磨鍊乎敎曰訓局步軍十哨馬軍四哨爲先後廂禁軍五番隨駕留陣則依例磨鍊又啓言十一日行祭時禁軍當以全數磨鍊而軍兵與朝士有異微吉之制無以擧行所着服色諸臣易服時卽爲純吉乎從之又啓言在前慶熙宮動駕時扈衛軍官隨駕入直連爲置之今番則請依例磨鍊從之
정조 11년 · 강
命湖南道臣重推湖西道臣越俸
정조 11년 · 목
禮曹啓言端午進上油芚品劣請該道監司沈頤之重推當該封進官拿處從之敎曰封進官到任屬耳以前倅捧現告又啓言端午進上油芚品劣請該道監司金光默重推當該封進官拿處臣亦不勝惶恐敎曰封進官到任屬耳以前判官捧傳旨事分付看品不由本曹之故致勤提飭之擧卿則別無引罪之端矣大扺年前變通專爲有費無用則如是不勤可乎紙品之依舊太厚亦甚不察完伯則役心多端査究方張餘念無暇及於供御之事此道伯熟聞做治頗有威力云而乃有此漫忽之事其爲駭然不在物也問備太輕爲先越俸三等承旨沈豊之啓言昨見全羅忠淸兩道封進油芚則或加塗油或用附紙品旣劣下色又麤駁事體所在萬萬駭然請竝退送使之卽速改備上送從之敎曰湖西則觀於今日査啓可知麻岬之爲弊滋甚豈必以道伯邑倅之不察貽弊於寺僧本道則改封進一款置之湖南則使之改封進近來過於察下情凡有供御設或不謹罷拿之啓一竝靳允外邑亦認以常事到今孰知十餘邑廿餘邑守宰一時坐罷之例乎此亦國綱所關先令廟堂嚴飭
정조 11년 · 목
該府啓言金海前府使李邦榮原情以爲畢賑前一日御史行關本府以前後饑口一竝還付責勅故果以關出後時恐難擧行之意據實枚報以此爲罪則固不敢辭還上回分事昨年當捧中人吏流來之逋一千九百六十三石嚴覈報營以爲督納而及至歲末民窮轉甚稍有田土者名下各穀四千七百二十石回分之意收納成册雖出於爲饑民一時權行而以是勘罪實所甘心至若賊漢烙印之說本府通引稱名鶴孫者穿窬成習屢入詗捉適當饑民木牌烙給之時施杖警責以爾若不悛舊習又爲現捉則將此烙印當表汝顙等說威之誨之不過如此繡衣不見其漢之面目過謂之眞箇烙顙鶴孫自在一察其形可以覷破漕倉除留錢貸得事三千兩果爲請得於營門五百兩移下賑所二千五百兩分給富民取其餘剩以爲還穀補縮之地所謂賣鄕錢六七饒居之民出義氣自願補賑故所納三百五十南果屬賑需隨其人地或成給監官之帖或許入軍校之案一番行査于本道則有罪無罪可以立判云矣請上裁敎曰曾聞溫陽治績弊如本邑歉如昨歲而抄拔賑捄之擧意謂恢恢可做自聞封庫之說已有滋感及見繡衣之啓不違所料大扺見慍於繡衣儘由防報一款朝廷之失一良吏不惟可惜御史之輕先封庫亦關後弊纔以此意面飭筵席所謂論罪諸條誠未知爲不法除留錢賣鄕錢事渠供中云云俱有條理足謂白白無累賊人烙額事不過是恐嚇之說則不考面㾗只憑耳剽致有此登聞者御史事生疏甚矣至於虛錄反作等事囚供與繡啓各有相左未捧居末已經統帥論啓而回分云云最似擅便昨歲本邑不可以常例責之矯發倉穀古人嘗有行之者藉令此囚越法矯發猶不至難貰之罪而況其處事異於繡啓以此以彼御史之論罷已過矣封庫尤非矣此囚卽爲白放罪名蕩滌御史不審之失不可無警爲先從重推考又以昆陽前郡守趙雲履原情啓敎曰本罪之外有萬萬痛駭者熟知爲人之不事事屢靳之餘雖不得不差遣而辭陛時下敎何等丁寧則不惟不念圖報乃反恣意犯科似此武弁須置加倍之律庶或知戢諸般不法外催科之際嚴督不患無方必以穢惡之物行此乖悖之擧奚特止於傳笑四隣渠雖不似卽亦命吏則辱朝廷大矣嚴問之下又敢分疏所爲尤極無狀爲先嚴飭道伯詳査狀聞後照律此囚仍囚以待究竟又以泗川前縣監金胤行原情啓敎以除刑推議處又以豐川府使李萱原情啓敎曰勅錢事倉穀事俱屬前官且云報營在渠則無爲罪之端至於刑具亦非大段執頉當初差遣出於念舊又聞近頗斷飮政宜且觀來效仍令當日還官使之隨事小心期於圖報事嚴飭分付前官事議處又以洪州牧使安廷玹原情啓敎曰旣已罷職別無更問之端分揀放送又以中部都事沈景文原情啓敎曰前供瞭然已倖放而今供又若前卽欲分揀放送本事所係至重部官曹郞間不可無査出懲一之擧卿等更問該曹參以囚供論理議處該府啓言兩罪人換配之失職由該部査報時誤錄居住之致請以此照律允之又以兼春秋韓晩裕金禧獜承膺祚李宗烈金珍恪金錫權等原情啓敎曰韓晩裕旣云差祭承膺祚李宗烈等亦云闕外待令金錫權進排官進去竝分揀放送其餘兼春秋照律又以李義行依前勘律杖一百收贖告身盡行追奪龍岡縣流三千里定配啓允之○忠淸監司金光默以公州査事啓聞仍爲待罪敎曰當初囚供判付中提及蓋因未詳事實觀此査啓不但流來謬例給代之前難責釐革査啓甚精詳庇仁扶餘事査閱亦爲別白到今俱無爲罪之端勿待罪事回諭三囚亦令今日內開坐稟處又以忠州吏假稱都事委折査實啓聞敎曰假稱與濫騎俱是浪傳所謂討索不過微細之物則牢囚重杖除案充軍該倅事可謂得宜道啓之參酌爲請誠是矣此査啓勿爲回啓該牧使論罪置之事回諭○咸鏡監司鄭民始以在囚罪人金獜三罪狀考出事啓聞敎曰依龍範例處斷事回論○刑曹以全州吏崔昌彥吳性眞等原情啓仍請更加嚴訊敎曰幺麼遐土蟣蝨之賤敢於嚴問之下如是漫漶此必道伯右袒前倅操切於捉上之時俾無得開口於供庭渠輩有此扺死吞吐事之駭痛莫甚於是非不知限死加刑期於得情而眞所謂有庳之民奚罪先以此意發問目道伯之操切有無竝施威究問初招究問諸條一體盤覈如不直招啓目勿爲修啓(刀削)
정조 11년 · 목
敎曰前統帥拿來不言奪符直請拿來竝與宣傳官不爲待令雖因生疏所致該房事萬萬駭然後弊所在關係至重當該承旨遞差
정조 11년 · 강
命金龍柱六品窠閔致成初仕窠擬入
정조 11년 · 목
敎曰慈殿承候先以金龍柱授職出入事屢勤飭敎而此吏判謂有所據尙不擧行矣近聞慈敎伊時乃父疏擧已知出於憤悒不顧他之意然則持難無可言況甲辰秋傳敎已有提及者到今尤與前日大異至於峸事亦有筵敎吏判之如是持難過矣今日六品窠金龍柱擬入事分付仍令申飭承候○敎曰大王外孫壻授職自是已例此人豈可不援用是例幼學閔致成今日政初仕窠懸註調用年太少不必肅謝除職後自當呈遞初仕雖無見窠以都政窠中先爲次次序陞擬入事分付
정조 11년 · 강
有政吏曹判書尹蓍東兵曹判書金履素進
정조 11년 · 목
以李時秀徐鼎修爲分承旨李坤爲分內局提調申耆爲分兵曹參議李勉兢爲參知沈豊之朴祐源爲分副總管李復燮爲金堤郡守徐退修爲大丘判官金龍柱爲掌樂主簿閔致成爲永祐園參奉
정조 11년 · 강
以尹承烈洪義榮爲承旨前望也趙英鎭爲義州府尹備薦也
정조 11년 · 목
致仁啓言十一日祥事只隔數日請卿宰侍從被謫蒙放罷削人一竝收敍俾參祭班從之敎曰令吏兵曹別單書入待啓下捧傳旨仍敎曰旣聞於大臣亦宜令參班萬戶宋翼孝金履翼僉使曺允大分揀今日政內擬縣監閔鍾顯察訪鄭萬始亦爲內擬繡啓論列外前任守令邊將竝仍任事分付○敎曰俄因大臣筵奏閫帥以上罪名書入以爲區別處分之地今聞政院所奏入侍承旨忘未記得只以侍從捧入云當該承宣事已萬萬駭然今於提問之下所對亦極未瑩當該承旨遞差
정조 11년 · 강
特推當該承旨及禮堂
정조 11년 · 목
因禮曹儀註敎曰自齋殿還內時當用無揚黑圓領袍此條遺漏只以還齋殿改具爲言如是則自內之服也何必書之儀註乎屢敎之下終不釐正當該承旨從重推考又敎曰似此應行之節如是不察禮曹當該堂上推考○敎曰惠慶宮陪從百官仍以陪從服色興化門外柢迎事分付
정조 11년 · 강
命杖配尙州前牧使沈基泰削慶尙監司金尙集職
정조 11년 · 목
義禁府啓言罪人沈基泰反復嚴問則許多條件幾盡承款惟於災結一款不爲直招至如剩錢取用餘結作錢等事外雖遲晩內實漫漶請刑推得情敎曰繡啓中許多論列之事有辱朝廷聞於筵奏外此種種剝割殘忍之政不一而足云今用贜吏之律先令具格囚者出於十分商量之擧到今事端彰露之後雖欲隱諱勢無奈何方又問啓於御史如是之際又出原啓所未出之贜汚則在渠不但罪上添罪雖欲生出獄門其可得乎大扺近來貪風日熾無論方伯守宰出自近班者略無顧忌稍有勢閥者恃以肆恣一年二年浸浸爲舊日樣子以今觀之丙申初用重典之擧何異於一場戲劇彼坐譴者亦豈無向隅之竊嘆懲一之政捨此首發而奚爲右項干犯諸條入已與否區處委折及其他鄙瑣箕斂之事竝更嚴問取招期於得情又復漫漶斷當卽地加刑亦以此意添問目究覈又啓言罪人沈基泰更爲嚴問則上項諸條一一自服入已之贜遠過萬金若論其罪死且有餘請上裁敎曰渠旣一一遲晩自有當律而剩錢取用與他條箕斂事件本自不同剩錢取用則不可直斷以死律贜案正在於外此名色之種種非理不正者剩錢一款外某條入已某條公用更各區別爲先論理議處如有疑端罪人處更爲盤問後修啓又啓言罪人沈基泰貿遷租及米麰發賣剩錢外加分耗作錢八百七十二兩零旣以私用自服巫布混徵錢二百四十四兩亦以取用爲言其爲入已明矣以一千一百十六兩言之旣係枉法贜當爲一律請以此照律敎曰雖非待時之律皆行詳覆曾於刑曹已有定式設令一一無錯逐條更捧遲晩招又以當律捧結案招然後報議政府詳覆可議照律待承款詳覆移文時仍以收議大臣以聞又啓言罪人沈基泰加分耗作錢巫女上納餘錢合一千一百十六兩私用入己之意旣已遲晩係是一律請結案取招敎曰今則旣除又除所謂私用之數不踰千金捨却剩錢萬數之犯用只欲照律於巫布酒債等種種瑣細之事則揆以事理太無意義大扺剩錢之此多卽道伯之所敎使若無偏劃本牧之擧寧有就此染指之理乎道伯事旣如此則但用法於此囚大非核實之擧刑政之顚倒亦莫甚於此初欲限死嚴刑減律定配而適値齋日不可用刑罪人沈基泰減死杖配至於道伯之助虐而益富固萬萬駭愕且聞繡衣之言奉命之日纔渡漢水一步沈基泰貪聲已不勝其聒耳及到本道人莫不扼腕唾罵云職在旬宣能不靦面始旣勸成終莫誰何他人尙可寬恕此道伯焉敢乃爾朝家於此道伯每許質實今番差遣無異特畀不念圖報之道行此濟私之擧上以孤負下以貽羞此而尋常看過將何以責成而懲礪該道監司金尙集極施削職之典使諸道道臣知阿好之莫逭邦憲仍令廟堂謄出初供以後判付行會諸道又以李運彬杖八十收贖告身盡行追奪徒三年定配勿限年禁錮啓敎曰比之尹得愚所犯自有輕重之殊雖以災結言之濫報則可也不察則可也爲私用入己則未必爲然禁錮一款分揀本律功減一等該府更以杖八十收贖告身盡行追奪金城縣眞木驛徒一年半定配啓又以曺命喆杖一百收贖告身盡行追奪長連縣朴山驛徒三年定配尹得愚杖一百收贖告身盡行追奪勿限年禁錮豐川府安山驛徒三年定配金禧獜金珍恪竝笞五十收贖解見任啓
정조 11년 · 강
特放定配罪人鄭濂沈象奎
정조 11년 · 목
鄭濂定配不過重其事因到配狀聞命分揀放送
정조 11년 · 목
以金文淳爲吏曹參判李時秀爲參議李集斗爲分承旨洪秉纘爲慶尙監司宋載經爲都總管
정조 11년 · 강
以李亨逵鄭景淳李亨元徐有成李謙彬姜▣爲承旨尋命許遞趙行德安廷玹沈豊之閔鍾顯李在學李時秀爲承旨前望也
정조 11년 · 강
修撰魚用謙上疏賜例批